ΓΡΑΠΤΗ ΕΡΩΤΗΣΗ E-2610/96 υποβολή: Nel van Dijk (V) προς την Επιτροπή (11 Οκτωβρίου 1996)

Θέμα: Η πολιτική των Κάτω Χωρών στον τομέα των υγρών λιπασμάτων και η οδηγία σχετικά με τα νιτρικά άλατα

Γνωρίζει η Επιτροπή ότι η ολλανδική κυβέρνηση προτίθεται να προτείνει στο ολλανδικό κοινοβούλιο, στο πλαίσιο της πολιτικής της στον τομέα των υγρών λιπασμάτων, τη θέσπιση νέων ποσοστών έκλυσης αζώτου και φωσφορικών αλάτων, για την περίοδο 1998-2000;

Γνωρίζει επίσης η Επιτροπή ότι η ίδια η ολλανδική κυβέρνηση αναγνωρίζει, στις προτάσεις που υπέβαλε στην Κάτω Βουλή, ότι ο στόχος «νιτρικά άλατα» που όρισε η Ευρωπαϊκή Ένωση δεν προβλέπεται να υλοποιηθεί ούτως έως το 2008/2010, εις ό,τι αφορά το 15% της συνολικής επιφάνειας αγροτικής γης;

Κρίνει η Επιτροπή ότι η κυβέρνηση των Κάτω Χωρών παραβιάζει το άρθρο 5, παρ. 5 της οδηγίας περί νιτρικών αλάτων, αφού δεν προτείνει κανένα συμπληρωματικό μέτρο κατά της άνω του δεόντος περιεκτικότητας του 15% της αγροτικής γης σε νιτρικά άλατα;

Συμφωνεί η Επιτροπή με την πρόταση της κυβέρνησης των Κάτω Χωρών, ήτοι να αυξηθεί σε 250 χγρ/εκτάριο ο συντελεστής έκλυσης αζώτου για τους βιότοπους, αντί των 210 χγρ/εκτάριο που ορίζει το πρώτο πρόγραμμα δράσης, αφετέρου δε κρίνει ότι η αναπροσαρμογή αυτή είναι σύμφωνη με τις συναφθείσες συμφωνίες κατά τη διάσκεψη σχετικά με τη Βόρεια Θάλασσα (στο Esbjerg) οι οποίες στοχεύουν στην επίτευξη ισορροπίας στον τομέα των υγρών λιπασμάτων μεταξύ του 2000 και 2002;

Γνωρίζει η Επιτροπή ότι το πρόγραμμα «υγρά λιπάσματα» που προτείνει η ολλανδική κυβέρνηση θα έχει ως συνέπεια το να διατηρηθεί, πολύ πέραν του 2020, στις Κάτω Χώρες, η περιεκτικότητα των υδάτων επιφανείας σε νιτρικά άλατα, σε τόσο υψηλό επίπεδο ώστε να μην είναι πλέον δυνατή η εξάλειψη των υγρών λιπασμάτων; Αποτέλεσμα: επί 25 χρόνια, το σύνολο σχεδόν των ολλανδικών φρεάτων (350.000 χλμ) θα περιέχουν υπερβολικά μεγάλες ποσότητες αζώτου, θα αναπτυχθούν σ' αυτά πλήθος φυκιών, ενώ θα καθίσταται όλο και πιο δυσχερής και δαπανηρή η παραγωγή ποσίμου ύδατος που να ανταποκρίνεται στους κανόνες της οδηγίας περί ποσίμων υδάτων;

Είναι διατεθειμένη η Επιτροπή να επαναφέρει την ολλανδική κυβέρνηση στην τάξη και να αρνηθεί να εγκρίνει τις αιτούμενες εξαιρέσεις (15% και 250 χγρ); Είναι επίσης διατεθειμένη να ασκήσει τις αρμοδιότητές της ως φύλακας της εκτέλεσης των οδηγιών και να απαιτήσει ως εκ τούτου από τις Κάτω Χώρες και τα λοιπά κράτη μέλη την αυστηρή τήρηση της οδηγίας περί νιτρικών αλάτων;

Απάντηση της Κας Bjerregaard εξ ονόματος της Επιτροπής (5 Δεκεμβρίου 1996)

Η Επιτροπή είναι εδώ και αρκετό καιρό ενήμερη για τα προβλήματα νιτρορύπανσης των υπογείων υδάτων και ευτροφισμού που αντιμετωπίζουν οι Κάτω Χώρες. Η οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης ((ΕΕ αριθ. L 375 της 31.12.1991. )), αποτελεί έναν από τους ακρογωνιαίους λίθους της κοινοτικής πολιτικής στον τομέα των υδάτων και, ως εκ τούτου, η Επιτροπή επαγρυπνεί για την πλήρη εφαρμογή της, τόσο στις Κάτω Χώρες όσο και σε όλα τα υπόλοιπα κράτη μέλη. Από την άλλη πλευρά, η Επιτροπή γνωρίζει ότι οι γεωργικές καλλιέργειες είναι εντατικές σε μεγάλο μέρος των Κάτω Χωρών και κατανοεί σαφώς ότι τα μέτρα που επιβάλλει η οδηγία θα απαιτήσουν σημαντικές αλλαγές στις ολλανδικές γεωργικές πρακτικές.

Το πρόγραμμα δράσης που υπέβαλαν στην Επιτροπή οι αρμόδιες αρχές των Κάτω Χωρών συνοδευόταν από επιστολή, με την οποία γνωστοποιούσαν στην Επιτροπή την πρόθεσή τους να επιτρέψουν παρέκκλιση των ποσοτήτων κοπριάς που καθορίζονται στο παράρτημα ΙΙΙ σημείο 2 της οδηγίας. Πριν ολοκληρωθεί η διαδικασία του άρθρου 9 της οδηγίας, οι αρμόδιες αρχές των Κάτω Χωρών αποφάσισαν να αποσύρουν και την παρέκκλιση και το πρόγραμμα δράσης. Μετά την απόφαση αυτή, η ερώτηση έρχεται με καθυστέρηση και είναι πλέον άνευ αντικειμένου. Όπως αντιλαμβάνεται όμως η Επιτροπή, οι αρμόδιες αρχές των Κάτω Χωρών προτίθενται να υποβάλουν νέο αίτημα, όταν το κρίνουν σκόπιμο. Η Επιτροπή θα εξακολουθήσει εν τω μεταξύ να παρακολουθεί προσεκτικά τις εξελίξεις και θα λάβει τα τυχόν απαιτούμενα μέτρα για να εξασφαλίσει τη συμμόρφωση των Κάτω Χωρών προς τις διατάξεις της οδηγίας.